हादराव कर’ना जिउसानि नैथि दोहौआव बांसिन खहा जानांबाय फिसा मानसिफोरा । हादरनि गोबां जायगायाव खामानि मावग्राफोरहा खामानि गोमाजाबाय। बिसोर खामानि गोमाजानाय सुबुंफोरनि गेजेराव बांसिन फिसा मानसिफोरा । बे जिउसानि थाखायनो गोबां सुबुङा गावनि जायगायाव फैफिननानै खामानि गोयै बादि जानांबाय। थिग बिदिनो कर’नानि नैथि दोहौयाव आसाम हादरसायावबो मोनसे साननो हाथावै थासारि सोमजिबाय। बिनि थाखाय सोरखारा गोदान-गोदान एसअ’पि फोसावदों। जायनि थाखाय दखानफोर आरो सानफ्रोमबो मावनानै जागाय खामानिफोरा जोबथ’दों। बे समफोराव हादरसानि फिसा सुबुंफोरनि जिउनि थांनानै थानाय थासारिफोरा सोलायनो हमबाय। बे बेलायाव गुबुन हादरसानि बाथ्रा बुङाब्लाबो आसाम हादरसायाव बिदि रोखोमनि गोबां नखरफोर दं। नखरनि गाहाया मोनसे फिसा दखान होनानै एबा माबेबा फिसा कम्पानियाव खामानि मावनानै एबा हाजिरा मावनानै नखरखौ सालायदोंमोन । बिफोरबादि सुबुंफोरनि थाखाय कर’ना जिउसाया साव जानांबाय। मानोना साननि 2 रिंगा जानाय लोगो-लोगो आसामनि गोबां जिल्लाफोरा स्रिंस्र’ थासारि जायो । बिदि बेलायाव सासे सरासनस्रा फालांगिरिफोरा फुंनि समाव बेसेबां रां खामायनो हानो ! लोगोसे गोबां कम्पानिफोरा बन्द जानानै दं। बिनिखायनो बि कम्पानियाव खामानि मावग्रा मावफारियाफोरनि अख्राङाव गोसोम जोमैया साग्लोबदों। ओजों हाजिरा मावग्रा सुबुंफोरा बबेयाव खामानि नागिर हैगोन बे कर’नानि थासारियाव ! दासिम रावबो सानाखै बिसोर बादि सुबुंफोरनि बाथ्रा। नुनो मोन्दोंदि गोबां दखानिफोरा न’ भारायाव लानाय दखानफोरखौ एंगारनो गोनां जादों। मानोना दाननि न’ भाराखौ होनोनो हाया। गुबुन फारसे कर’ना जिउसानि थाखाय फोथारनि गोबां आबादनि फसलफोरा फाननो हायैयाव गाज्रि जानांबाय। बिदिनो दुखुनांथाव थासारिया गोबां सुबुंफोरखौ साननो गोनां खालामदों। बे बेलायाव हादरसा सोरखारा बिसोर बादि सुबुंफोरखौ सिनायनानै राहा लायोब्ला एसे मोजां जागौ होननानै साननो हायो। दा साननो गोनां बाथ्राया बेनोदि फैबाय थानाय समफोराव हादरसानि सुबुंफोरा कर’ना जिउसाजों जिउ गोमानांनायनिख्रुइ मोनजायैनि थाखाय थैनांनायनि अनजिमायासो बांहैनो हासिगौ ! बिनिखायनो दा फिसा मानसिफोरनि थाखाय कर’ना जिउसाआ सावना बोर ?